###### J e g y z ő k ö n y v

**Készült:** a Karcag Városi Önkormányzat Képviselő-testületének **2022. február 16-án** megtartott soron kívüli üléséről(**2022/III. ülés**)

**Az ülés helye:** Városháza 1. sz. tanácskozóterem (Karcag, Kossuth tér 1. sz.)

**Jelen vannak:** Szepesi Tibor polgármester, Dr. Kanász‑Nagy László, Nagyné László Erzsébet, Dr. Pintér Zoltán, Karcagi‑Nagy Zoltán, Pánti Ildikó, Andrási András, Kozma Dániel képviselők

Rózsa Sándor jegyző, Dr. Czap Enikő aljegyző, Kósáné Bene Hajnalka csoportvezető, Kovács Mária szervezési ügyintéző, Kompanekné Sánta Mária szervezési ügyintéző-jegyzőkönyvvezető, Donkó Gábor informatikus

**Távolmaradt:** Gyurcsek János alpolgármester, Molnár Pál, Lengyel János képviselő

**Szepesi Tibor polgármester:** Köszöntötte a képviselő-testület tagjait, a meghívottakat.

A jelenléti ív alapján megállapította, hogy 8 fő megjelent, így az ülés határozatképes, s azt megnyitotta.

Indítványozta, hogy az alábbi napirendek kerüljenek felvételre:

|  |  |
| --- | --- |
| **1. napirendi pont:** | Javaslat az önkormányzati feladatellátást szolgáló fejlesztések támogatására kiírt 2022. évi pályázaton való részvételről szóló 27/2022. (I. 27.) „kt.” sz. határozat módosítására  Előadó: Szepesi Tibor polgármester |
| **2. napirendi pont:** | Javaslat a Karcag, Horváth Ferenc utca 1. szám alatt lévő ingatlanból 80,52m2 ingatlanrész Karcagi Diáktűzoltó Szövetség részére történő használatba adására  Előadó: Szepesi Tibor polgármester |

**Szepesi Tibor polgármester:** Van-e további napirendi javaslat?

További napirendi javaslat nem hangzott el.

Szavazásra tette fel a napirendet. Aki azzal egyetért, jelezze.

**A képviselő-testület döntése:** 8 igen szavazat, nemleges szavazat, tartózkodás nem volt

**36/2022. II.16.) „kt.” sz. h a t á r o z a t**

**a Karcag Városi Önkormányzat Képviselő-testülete 2022. február 16-ai ülése napirendjének elfogadásáról**

A Karcag Városi Önkormányzat Képviselő-testülete az ismertetett napirendet

**e l f o g a d j a .**

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Jegyzője, helyben
3. Karcagi Polgármesteri Hivatal, Aljegyzői Iroda, helyben

Rátértek a napirendek tárgyalására.

|  |  |
| --- | --- |
| **1. napirendi pont:** | Javaslat az önkormányzati feladatellátást szolgáló fejlesztések támogatására kiírt 2022. évi pályázaton való részvételről szóló 27/2022. (I. 27.) „kt.” sz. határozat módosítására |

**Szepesi Tibor polgármester:** Kiosztásra került az anyag, melyet az előző képviselő-testületi ülésen már tárgyaltak. Benyújtották a pályázatot és néhány olyan hiánypótlást kért a MÁK, amely mindenképpen azt írja elő, hogy módosítani kell az eredeti határozatot. Vitára bocsátotta a napirendet.

Kérdés, hozzászólás van-e?

**Karcagi-Nagy Zoltán képviselő, a Pénzügyi és Fejlesztési Bizottság elnöke:** Az ülés előtt ült össze a pénzügyi bizottság és mind a két napirendi pontot megtárgyalta, támogatta, majd a képviselő-testületnek elfogadásra javasolta.

Az első napirend, mely útjavításokról, fejlesztésekről szól, Karcag fejlődése szempontjából nagyon lényeges dolog.

További kérdés, hozzászólás nem hangzott el.

**Szepesi Tibor polgármester:** Bejelentette, hogy az összeghatárra való tekintettel név szerinti, minősített szavazás szükséges. Ismertette a név szerinti szavazás módját.

***– A név szerinti szavazásról szóló irat a jegyzőkönyvhöz csatolva. –***

**Szepesi Tibor polgármester:** A szavazást követően megállapította, hogy a képviselő‑testület egyhangúan, – 8 igen szavazattal, nem szavazat és tartózkodás nélkül – fogadta el a határozati javaslatot.

**37/2022. (II. 16.) „kt.” sz. h a t á r o z a t**

**az önkormányzati feladatellátást szolgáló fejlesztések támogatására kiírt 2022. évi pályázaton való részvételről szóló 27/2022. (I. 27.) „kt.” sz. határozat módosításáról**

Karcag Városi Önkormányzat Képviselő-testülete (továbbiakban: Képviselő-testület) az Alaptörvény 32. cikk (1) bekezdés b) pontjában biztosított jogkörében eljárva, a Magyarország helyi önkormányzatairól szóló 2011. évi CLXXXIX. törvény 10. § (1) bekezdésében foglalt feladatkörében eljárva, valamint a Magyarország 2022. évi központi költségvetéséről szóló 2021. évi XC. törvény 3. melléklet A helyi önkormányzatok kiegészítő támogatásai II. 23. 3.5 Belterületi utak, járdák, hidak felújítása vonatkozásában az önkormányzati feladatellátást szolgáló fejlesztések támogatására kiírt 2022. évi pályázaton való részvételről szóló 27/2022. (I. 27.) „kt.” sz. határozatát (a továbbiakban: Határozat) az alábbiak szerint módosítja:

1. A Határozat 1. pontja helyébe az alábbi 1. pont lép:

„1. A Képviselő-testület a tulajdonában lévő belterületi utak felújítására pályázatot nyújt be 40.000.000,- Ft (azaz negyvenmillió forint) vissza nem térítendő támogatás elnyerésére az alábbi táblázatban szereplő utcák felújítására

|  |  |  |
| --- | --- | --- |
| **Sorszám** | **Utca név** | **Érintett hrsz.** |
| 1. | Vasút utca (Kisújszállási út -Széchenyi sgt. közötti szakasz) | 4259 |
| 2. | Széchenyi sgt. | 6926/1 |
| 3. | Szent István sgt. | 235 |

1. A Határozat 2. pontja helyébe az alábbi 2. pont lép:

„2. A Képviselő-testület kinyilatkozza, hogy nyertes pályázat esetén a megvalósításhoz szükséges önerőt 21.538.462,- Ft, azaz huszonegymillió-ötszázharmincnyolcezer-négyszázhatvankettő forint összegben biztosítja a céltartalék terhére a 2022. évi költségvetési rendeletben.

1. A Határozat egyéb részei változatlanok maradnak.
2. A Képviselő-testület felkéri a Karcagi Polgármesteri Hivatalt a szükséges intézkedések megtételére.

Felelős: Rózsa Sándor jegyző

Szabóné Bóka Réka Költségvetési és Adó Iroda Irodavezető

Határidő: 2022. december 31.

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal Aljegyzői Iroda, helyben
5. Karcagi Polgármesteri Hivatal Költségvetési és Adó Iroda, helyben
6. Karcagi Polgármesteri Hivatal Jegyzői Iroda, Kabinet Iroda, helyben

|  |  |
| --- | --- |
| **2. napirendi pont:** | Javaslat a Karcag, Horváth Ferenc utca 1. szám alatt lévő ingatlanból 80,52 m2 ingatlanrész Karcagi Diáktűzoltó Szövetség részére történő használatba adására |

**Szepesi Tibor polgármester:** Itt is egy pályázati határidőt kell betartani, a mai napon kell feltölteni ezt a pályázatot is, amelyben az ingatlan tulajdonosa biztosítja a Karcagi Diáktűzoltó Szövetséget, hogy használatba adja részére ezt az ingatlant. Vitára bocsátotta a napirendet.

Kérdés, hozzászólás van-e?

**Pánti Ildikó képviselő, az Idegenforgalmi, Társadalmi és Külkapcsolati Bizottság elnöke:** Megkérdezte, hogy a pályázattal együtt jelenti-e a helyiség alapterületének növelését is, vagy marad az eredeti terület?

**Szepesi Tibor polgármester:** Marad az eredeti terület.

További kérdés, hozzászólás nem hangzott el.

**Szepesi Tibor polgármester:** Javasolta az előterjesztés és a határozati javaslat elfogadását. Aki egyetért, kézfeltartással jelezze.

**A képviselő-testület döntése:** 8 igen szavazat. Nemleges szavazat és tartózkodás nem volt.

**38/2022. (II.16.) „kt.” sz. határozat**

**a Karcag, Horváth Ferenc utca 1. szám alatt lévő ingatlanból 80,52 m2 ingatlanrész Karcagi Diáktűzoltó Szövetség részére történő használatba adásáról**

Karcag Városi Önkormányzat Képviselő-testülete (a továbbiakban: Képviselő-testület) az Alaptörvény 32. cikk (1) bekezdés b) és e-f) pontjaiban és a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 107. §-ában biztosított jogkörében, valamint a Mötv. 13. § (1) bekezdés 9. pontjában meghatározott feladatkörében eljárva, továbbá a Karcag Városi Önkormányzat Képviselő-testületének az önkormányzat tulajdonában lévő lakások és nem lakás céljára szolgáló helyiségek bérbeadásáról szóló 10/2019. (IV. 26.) rendeletének 23. § b) pontja alapján, foglaltak alapján az alábbiak szerint dönt:

1. A Karcag Városi Önkormányzat (a továbbiakban: Használatba adó) használatba adja a tulajdonában lévő 2. pontban meghatározott ingatlant az alábbi feltételekkel:
2. Az ingatlan adatai:

Helye: Karcag, Horváth Ferenc utca 1.

Helyrajzi szám: 144 hrsz

Művelési ág: Kivett szociális otthon

Alapterület: 1906 m2, melyből 80,52 m2 kerül használatba adásra.

1. A használó adatai:

Karcagi Diáktűzoltó Szövetség (székhely: 5300 Karcag, Madarasi utca 2., képviseli: Lévai Kálmán, elnök) (a továbbiakban: Használatba vevő).

1. A használatba adás időtartama:

2022. február 1. napjától 2028. december 31. napjáig. A használatba adási szerződés automatikusan hatályát veszti, amennyiben a Karcagi Diáktűzoltó Szövetség a Városi Civil Alap ingatlanfelújításra vonatkozó pályázatán eredménytelenül vesz részt.

1. A használati díj:

Az ingatlan térítésmentesen kerül használatba adásra.

1. Egyéb feltételek:

* A külön szolgáltatások díjait, a helyiség üzemeltetésével kapcsolatosan felmerülő költségeket a használatba vevő viseli.
* Használatba vevő köteles a helyiséget rendeltetésszerűen, jelen határozatban foglaltaknak és a megkötendő szerződésnek megfelelően használni.
* Használatba adó a helyiséget rendeltetésszerű használatra alkalmas állapotban adja át Használatba vevőnek. A Használatba vevő a helyiséget megtekintett állapotban veszi használatba, tisztában van a helyiség műszaki állapotával. Az ingatlan rendeltetésszerű használatának módját és jogcímét a Használatba vevő képviselői ellenőrizhetik, melyet a Használatba vevő tűrni és biztosítani köteles. Az ingatlan üzemeltetője a Karcagi „Erőforrás” Kft. (5300 Karcag, Kossuth tér 14.) (a továbbiakban: üzemeltető).
* Használatba vevő a helyiségben tűz- és robbanásveszélyes, illetve balesetet okozó anyagokat nem tárolhat. Amennyiben az előírást megszegve ilyen anyagokat tart, vagy rendeltetésellenesen használ, illetve elmulasztja a berendezések szükség szerinti, szakemberrel történő ellenőriztetését és ezzel veszélyhelyzetet idéz elő, kárt okoz a helyiségben, az okozott kárért felelősséggel tartozik.
* A Használatba vevő saját költségén köteles karbantartani és felújítani a helyiség burkolatait, nyílászáróit, továbbá javítani, pótolni vagy cserélni a helyiség berendezési tárgyait (elektromos vezetékekhez tartozó kapcsolók és csatlakozóaljak, stb.), illetve a Használatba vevőnek felróható magatartásból vagy a rendeltetéstől eltérő használat miatt szükségessé váló egyéb berendezések cseréjéről gondoskodni. Használatba vevő feladata ezenkívül az általa használt épület részek karbantartása, állagmegóvása, valamint az épület felújítási pályázatokban együttműködés a Használatba adóval.
* A használatba adási szerződés mellékletét képezi a Használatba vevő által készített költségterv, mely tartalmazza a Használatba vevő által vállalt felújítási, karbantartási munkákat.

A használatba adási szerződés megszűnésekor, a végleges kiköltözéskor a Használatba vevő az üzemeltetővel előzetesen egyeztetve, jegyzőkönyv alapján magával viheti az általa felszerelt tárgyak közül azokat, amelyek leszerelése a helyiséget nem rongálja.

* A Használatba vevő köteles tűrni a Használatba adó és az üzemeltető által végzett felújítással, karbantartással, javítással összefüggő feladatok elvégzését, és annak megvalósulása érdekében a Használatba adóval együttműködni. E feladatok elvégzésének időtartamára a Használatba vevő másik helyiségben való elhelyezésre csak akkor tarthat igényt, ha a tervezett munkavégzés a 60 napot eléri, vagy meghaladja. A Használatba vevő a Használatba adóval szemben kártérítési, kártalanítási igényt nem támaszthat.
* A Használatba vevő által használt helyiség albérletbe nem adható, a használatba adási jog nem cserélhető el, valamint az átruházáshoz hozzájárulás nem adható.
* Szerződő felek a szerződést határozott időre kötik, de azt a Használatba vevő jogosult a határidő lejárta előtt, 30 nap felmondási időre közölt írásbeli nyilatkozatával felmondani.
* A Használatba vevő használati joga megszűnik a használatba adási szerződésben megjelölt időpont, vagy feltétel bekövetkezésével, illetve a jogszabályban meghatározott esetekben. A használati szerződés megszűnése után a Használatba vevő a helyiséget leltár szerint, tisztán és rendeltetésszerű használatra alkalmas állapotban, a tisztasági meszelés elvégzését követően köteles a Használatba adónak visszaadni.
* Használatba vevő kijelenti, hogy a vonatkozó jogszabályok alapján átlátható szervezet.
* Használatba vevő kijelenti, hogy a Használatba adó által esetenként előírt beszámolási, nyilvántartási, adatszolgáltatási kötelezettségnek eleget tesz.
* Az ingatlan hasznosítása során a nemzeti vagyonról szóló törvény és a helyi vagyonrendelet vonatkozó rendelkezései az irányadóak.

1. A Képviselő-testület felhatalmazza a Karcag Városi Önkormányzat Polgármesterét, hogy a helyiség használati megállapodást a Használatba vevővel kösse meg.
2. A Képviselő-testület felkéri a Karcagi Polgármesteri Hivatalt a szükséges intézkedések megtételére.

Felelős: Rózsa Sándor jegyző

Határidő: Azonnal

1. Ezzel egyidejűleg a Képviselő-testület hatályon kívül helyezi a Karcag, Horváth Ferenc utca 1. szám alatt lévő ingatlanból 80,52 m2 ingatlanrész Karcagi Diáktűzoltó Szövetség részére történő használatba adásáról szóló 128/2021. (V. 14.) „kt.” sz. határozatát.

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal Aljegyzői Iroda, helyben
5. Karcagi Polgármesteri Hivatal Jegyzői Iroda, Gazdálkodási és Kistérségi Csoport, helyben
6. Karcagi Polgármesteri Hivatal, Költségvetési és Adóiroda, helyben
7. Karcagi Diáktűzoltó Szövetség, 5300 Karcag, Madarasi út 2. (Karcagi Polgármesteri Hivatal, Jegyzői Iroda, Gazdálkodási és Kistérségi Csoport által)
8. Karcagi „Erőforrás” Kft. 5300 Karcag, Kossuth tér 14.

**Szepesi Tibor polgármester:** Bejelentette, hogy a napirendek megtárgyalásának a végére értek.

Ismertette, hogy munkaterv szerint

**2022. február 24-én (csütörtökön) 15 órai kezdettel**

ülésezik a képviselő-testület.

Van-e valakinek napirendi javaslata?

Napirendi javaslat nem hangzott el.

**Szepesi Tibor polgármester:** Megköszönte a képviselő-testület tagjainak, a meghívottaknak a megjelenését, aktivitását, majd a testületi ülést bezárta.

K. m. f.

|  |  |
| --- | --- |
|  |  |
| **(: Szepesi Tibor :)** | **(: Rózsa Sándor :)** |
| polgármester | jegyző |